Lisa 2
19.02.2024 tellimiskirja
nr 10-2/24/830-1 juurde

TEHNILINE KIRJELDUS

Töö	Miinisadama akvatooriumis asuvate lainemurdjate rekonstrueerimise tegevustele keskkonnamõju hindamise eelhinnangu koostamine

Objekt 	Harjumaa, Tallinn, Miinisadam aadressil Tööstuse 54a ja selle akvatoorium

Tellija: 	Riigi Kaitseinvesteeringute Keskus

1.	Sissejuhatus ja taust
Kavandatud tegevuse üldine eesmärk on viia lõpuni Miinisadama rekonstrueerimine vastavalt kaasaja ohutu laevaliikluse nõuetele – peatada lainemurdjate edasine lagunemine ning tagada laevade ohutu seismine sadamas ja liiklemine akvatooriumis ja väravas.

Varasemalt on kavandatava tegevuse keskkonnamõju (edaspidi ka KMH) hinnatud (koostaja: OÜ E-Konsult, töö nr: E1040, Tallinn 2007, heaks kiidetud Keskkonnaministeeriumi 28.03.2007 kirjaga nr 13-3-3/2108-19) ning tegevusele väljastatud vee erikasutusluba, mis praeguseks ei ole enam kehtiv.

Keskkonnamõju hindamine algatati Keskkonnaministeeriumi 27.01.2006 kirjaga nr 11-17/1223 Miinisadama lainemurdjate rekonstrueerimisega kaasnevate süvendustööde teostamiseks, kuna keskkonnamõju hindamise ja keskkonnajuhtimissüsteemi seaduse (edaspidi ka KeHJS) § 6 lg 1 p 17 kohaselt on kavandatav tegevus olulise keskkonnamõjuga.

Kavandatavaks tegevuseks on Miinisadama lainemurdjate rekonstrueerimine, mis hõlmab endas järgmisi tegevusi (mitteajalises järjestuses):
•	Kai 7 pikendamine keskmise lainemurdja lõpuni (tekib uus kai 7A) ja läänevärava sulgemine.
•	Kaide 7 ja 7A Tallinna lahe poolse nõlva väljaehitamine lainemurdjaks.
•	Kaide 7 ja 7A akvatooriumi poolse külje rajamine sulundseina elementidest ja sulundseina taguse täitmine. KMH koostati projektlahendusele, mille järgi kavandati kaide 7 ja 7A akvatooriumi poolse külje ehitusel kasutada raudbetoonist „L-elemente“. Tänaseks on valminud uus projektlahendus, kus see on asendatud sulundseina elementidega. Sulundseina toestuseks kinnitatakse see merepõhja injekteeritavate ankrutega. Tellijal on olemas uue lahenduse eskiislahendus koos vajalike mahuarvutustega.
•	Parempoolse lainemurdja rekonstrueerimine, mille Tallinna lahe poolne nõlv ehitatakse sarnaselt kaide 7 ja 7A puhul lainemurdjaks ning akvatooriumi poolse nõlva väljaehitamine.
•	Idavärava suurendamine laiusega minimaalselt 50 m ja sügavusega 8,0 m.
•	Vajaliku sügavusega (8,0 m) laevatee (380x50 m) süvendamine.
•	Süvendatud pinnase, mis ei ole ehitusel kasutatav tagasitäiteks, kaadamine.

Kavandatava tegevuse elluviimiseks on vajalik vee erikasutusloa ja ehitusloa taotlemine. Süvendamise maht on uue projektlahenduse puhul väiksem kui KMH-ga hinnatud, kuid eeldatavalt siiski üle 10 000 m3.

KeHJS § 11 lg 6 kohaselt jätab otsustaja keskkonnamõju hindamise algatamata, kui kavandatava tegevusega kaasneb eeldatavalt oluline keskkonnamõju, kuid kui eelhinnangust selgub, et kavandatava tegevuse keskkonnamõju on juba keskkonnamõju hindamise või keskkonnamõju strateegilise hindamise käigus asjakohaselt hinnatud ja otsustajal on tegevusloa andmiseks piisavalt teavet.

2.	Eesmärk
Töö eesmärk on koostada kavandatava tegevuse keskkonnamõju hindamise eelhinnang, mis järgib keskkonnaministri 16.08.2017 määrusega nr 31 kehtestatud keskkonnamõju hindamise eelhinnangu sisunõudeid, kasutades peamise allikana heakskiidetud KMH aruannet (koostaja: OÜ E-Konsult, töö nr: E1040, Tallinn 2007). Puuduoleva teabe otsib tellija täiendavatest allikatest juurde.

Kui töö koostamise käigus ilmneb, et eelhinnangu koostamiseks puudub teave, mida ei ole võimalik saada andmebaasidest, heakskiidetud KMH aruandest, ehitusprojektist, uue lahenduse eskiislahenduse materjalidest või analoogsetest töödest, tuleb sellest tellijat koheselt teavitada.

3.	Tegevused töö lahendamiseks
3.1.	Tutvuda riigikaitse üldise korralduse ja Kaitseväe tegevusega, sh:
3.1.1.	Tutvuda kavandatava tegevusega, olemasolevate andmetega ja vajadusel Miinisadama (tööala) maa-alaga keskkonnamõju hindamise eelhinnangu koostamiseks vajalikus mahus. Tellija ei eelda töö täitmiseks objekti külastamist, kuid selle vajaduse tekkimisel tuleb teavitada tellijat, kes lepib kokku külastusteks sobiliku aja.
3.1.2.	Teha eeltöö andmebaaside, andmekogude, infosüsteemide, registrite (Maa-ameti geoportaal, EELIS, ETAK, keskkonnaregister jne) ja varem koostatud töödega, mis on vajalikud keskkonnamõju hindamise eelhinnangu koostamiseks.
3.1.3.	Töö tegemiseks vajalikud materjalid, mis on Riigi Kaitseinvesteeringute Keskusel olemas, antakse soovi korral töövõtjale. Juhul kui töö käigus jagatakse töö koostajale materjale, mis on AK märkega (asutusesiseseks kasutamiseks), siis on töö tegija kohustus neid käidelda kui juurdepääsupiiranguga dokumente ning tagada, et neid ei näeks teadmisvajaduseta isikud ega satuks või saadetaks kolmandate isikute kätesse.
3.2.	Koostada Miinisadama akvatooriumis asuvate lainemurdjate rekonstrueerimise tegevustele keskkonnamõju hindamise eelhinnang. Eelhinnang koostada keskkonnaministri 16.08.2017 määruse nr 31 „Eelhinnangu sisu täpsustatud nõuded“ alusel. Lisaks tuleb arvestada:
•	Kas 2007 aastal koostatud keskkonnamõju hindamise aruandes esitatud hinnangud on piisavad ja praeguses õigusruumis pädevad?
•	Kas uue projektlahenduse mõjud ei ole suuremad kui KMH aruandes hinnatud mõjud, arvestades eeldust, et nii süvendamise kui tahkete ainete uputamise mahud on vähenenud ning uus projektlahendus kaide ehitamiseks on eeldatavalt väiksema keskkonnamõjuga?
•	Kas kavandatava tegevuse piirkonnas on toimunud (olulisi) arenguid/muutusi/tegevusi, mis võiks KMH aruandes esitatud hinnanguid muuta?
•	KMH eelhinnang tuleb koostada piisava detailsusega, et selle saaks esitada Keskkonnametile koos vee erikasutusloa taotluse ning Tarbijakaitse ja Tehnilise Järelevalve Ametile ehitusloa taotlusega. Tellija eesmärk on lubade taotlemisel paluda otsustajal kaaluda, kas saab rakendada KeHJS § 11 lg 6.
3.3.	Keskkonnamõju hindamise eelhinnang peab olema koostatud selges, lihtsas, korrektses eesti keeles ning selle ülesehitus peab olema üheselt mõistetav. Töö peab olema võimalikult konkreetne.
4.	Nõuded töö tegijale
4.1.	Töö koostaja on pädev koostama keskkonnamõju hindamise eelhinnangut vastavalt keskkonnaministri 16.08.2017 määrusele nr 31 "Eelhinnangu sisu täpsustatud nõuded" nõuetele ja omab keskkonnaalast haridust ja töökogemust.
4.2.	Vähemalt 1 kavandatava tegevusega sarnasele tegevusele koostatud keskkonnamõju hindamise eelhinnang, eksperthinnang või keskkonnamõju (strateegilise) hindamise töös osalemine.
5.	Tähtajad
Tellija kooskõlastatud töö peab olema valmis ja tellijale üle antud kõige hiljem 6 nädalat pärast tellimuskirja esitamise või lepingu sõlmimise kuupäeva. Töövõtja peab lõpliku tööversiooni esitama tellijale kooskõlastamiseks vähemalt 5 tööpäeva enne lõpptähtaega.
6.	Tellijale antavad materjalid
Tehnilise kirjelduse järgi koostatud keskkonnamõju hindamise eelhinnang esitada tellijale digitaalselt allkirjastatuna (pdf- ja doc-vormingus, tabelandmed xlsx-vormingus, kaardiandmed shp-vormingus).